ALPHAX เด้ง 7% ลุ้นรายได้ปีนี้โต 200% รับอสังหาฯ-ธุรกิจกัญชงหนุน
ALPHAX เด้ง 7% ลุ้นรายได้ปีนี้โต 200% รับธุรกิจอสังหาฯ ซึ่งเตรียมจะเปิดตัวโครงการที่เน้นไปทางแนวราบ คาดเปิด4-5 โครงการใหม่รวมกว่า 1 หมื่นลบ. และรายได้จากธุรกิจกัญชงกัญชาหนุน
ALPHAX เด้ง 7% ลุ้นรายได้ปีนี้โต 200% รับธุรกิจอสังหาฯ ซึ่งเตรียมจะเปิดตัวโครงการที่เน้นไปทางแนวราบ คาดเปิด4-5 โครงการใหม่รวมกว่า 1 หมื่นลบ. และรายได้จากธุรกิจกัญชงกัญชาหนุน
1 เม.ย. 2565

ผู้สื่อข่าวรายงานว่าวันนี้ (1 เม.ย. 2565) ราคาหุ้น บริษัท อัลฟ่า ดิวิชั่นส์ จำกัด (มหาชน) หรือ ALPHAX ณ เวลา 14:57 น. อยู่ที่ระดับ 2.06 บาท เพิ่มขึ้น 0.13 บาท หรือ 6.74% โดยทำจุดสูงสุดที่ 2.10 บาท และทำจุดต่ำสุดที่ 1.93 บาท ด้วยมูลค่าการซื้อขาย 532.11 ล้านบาท

โดยก่อนหน้านี้นายธีร ชุติวราภรณ์ ประธานเจ้าหน้าที่บริหาร ALPHAX คาดว่า บริษัทฯ จะเริ่มรับรู้รายได้และกำไรของ บริษัท มะหะทุน โฮลดิ้ง จำกัด (MHTH) เข้ามาทันทีหลังจากจะเข้าทำรายการถือหุ้นใหญ่ในเดือน เม.ย.2565 นี้ จำนวนรวม 7,677.50 ล้านหุ้น คิดเป็น 76.78%  มูลค่ารวม 201.47 บาท ของทุนจดทะเบียนของ MHTH
“การเข้าลงทุนในครั้งนี้เป็นการแตกไลน์ก้าวเข้าสู่ธุรกิจไฟแนนซ์ ซึ่งภายหลังจากการเข้าไปลงทุนในบริษัท MHTH จะทำให้ ALPHAX กลายบริษัทฯ เป็นผู้ถือหุ้นใหญ่ของบริษัท มะหะทุน เช่าสินเชื่อ มหาชน ซึ่งเป็นผู้นำธุรกิจสินเชื่อเช่าซื้อรถจักรยานยนต์ในสปป.ลาว และเป็นบริษัทจดทะเบียนในตลาดหลักทรัพย์ลาว ซึ่งมีความสามารถในการทำกำไรสุทธิในระดับสูง” นายธีร กล่าว 
สำหรับภาพรวมการดำเนินธุรกิจในปี 2565 บริษัทฯ ตั้งเป้าหมายรายได้เติบโต 200% โดยจะมีรายได้มาจากธุรกิจอสังหาริมทรัพย์ ซึ่งปัจจุบันเตรียมจะเปิดตัวโครงการที่เน้นไปทางแนวราบ และโครงการอาคารสำนักงานเพื่อเช่า คาดว่าในปีนี้จะมีการเปิดตัวโครงการทั้งหมด 4-5 โครงการ มูลค่ารวมประมาณ 10,000 ล้านบาท โดยยังคงมองหาที่ดินที่สามารถพัฒนา Product ที่ตอบโจทย์ความต้องการลูกค้าได้ เช่น บ้านเดี่ยวและบ้านแฝดในพื้นที่นอกเมือง
ด้านธุรกิจกัญชง-กัญชา หลังจากบริษัทฯ ได้รับเงินจากการเพิ่มทุนที่เกิดจากการแปลงสภาพวอร์แรนท์เข้ามาประมาณ 600 ล้านบาท ทำให้มีศักยภาพเพียงพอสำหรับการเดินหน้าขยายธุรกิจในส่วนของธุรกิจกัญชงกัญชา บริษัทฯ เตรียมเพิ่มกำลังการผลิตอีก 100 เท่า โดยได้มีการสั่งซื้อเครื่องจักรแล้ว ซึ่งมีศักยภาพในการป้อนวัตถุดิบ 30,000 กิโลกรัม (30 ตัน) ต่อเดือน และมีกำหนดเดินเครื่องผลิตในช่วงไตรมาส 3/2565 ทำให้คาดว่าในปีนี้จะมีรายได้จากธุรกิจกัญชงกัญชาประมาณ 450 ล้านบาท ผลักดันผลการดำเนินงานในปีนี้เติบโตอย่างก้าวกระโดด